เกษตรกรจ่าย ประกันพืชผล ไร่ละ50บาท
คลังชงประกันภัยปลูกข้าว 129.47 บาท/ไร่ ให้ ครม.เห็นชอบ ให้เกษตรกรจ่าย 50 บาท ที่เหลือรัฐจ่าย
26 มิ.ย. 2555

คลังชงประกันภัยปลูกข้าว 129.47 บาท/ไร่ ให้ ครม.เห็นชอบ ให้เกษตรกรจ่าย 50 บาท ที่เหลือรัฐจ่าย
นายลักษณ์ วจนานวัช ผู้จัดการ ธนาคารเพื่อการเกษตรและสหกรณ์การเกษตร (ธ.ก.ส.) กล่าวว่า ธนาคารได้สรุปเบี้ยประกันภัยข้าวนาปี ฤดูกาล 2555 ให้กระทรวงการคลังเสนอให้คณะรัฐมนตรี (ครม.) เห็นชอบในวันที่ 26 มิ.ย. โดยเบี้ยประกันอยู่ที่ 129.47 บาท/ไร่ โดยรัฐบาลจ่ายสมทบ 69.47 บาท/ไร่ เกษตรกรจ่ายเบี้ย 50 บาท/ไร่ และ ธ.ก.ส. จ่ายให้ 10 บาท/ไร่
เบี้ยประกันดังกล่าวลดลงจากอัตราเดิม 210 บาท/ไร่ ที่เสนอ ครม.ไปก่อนหน้านี้ แต่นายกิตติรัตน์ ณ ระนอง รองนายกรัฐมนตรีและ รมว.คลัง ได้ให้กลับมาทบทวนใหม่ เพราะเห็นว่าค่าเบี้ยประกันสูงไป
นายลักษณ์ กล่าวว่า เงื่อนไขการประกัน เกษตรกรจะได้รับการประกันข้าวตั้งแต่เริ่มปลูก หากได้รับความเสียหายจากภัยธรรมชาติจะได้รับการชดเชย 1,111 บาท/ไร่ ในส่วนภัยที่เกิดจากศัตรูพืชจะได้รับการชดเชย 555 บาท/ไร่
ทั้งนี้ เมื่อนำค่าชดเชยไปร่วมกับส่วนที่กระทรวงเกษตรและสหกรณ์การเกษตร ต้องจ่ายชาวนาที่ได้รับความเสียหายอีกไร่ละ 2,222 บาท ทำให้ได้รับเงินทั้งสิ้น 3,333 บาท/ไร่ ใกล้เคียงกับต้นทุนปลูกข้าวที่อยู่ไร่ละ 4,000 บาท
ธ.ก.ส.ร่วมมือกับหอการค้าไทย ม.หอการค้า และสำนักงานการปฏิรูปที่ดินเพื่อเกษตรกรรม จัดทำโครงการ “แก้จน แก้จริง ปฏิบัติการ 1 ไร่ ได้เงิน 1 แสนบาท” นำร่องกับเกษตรต้นแบบ 85 ราย โดยธนาคารเป็นผู้บริหารและไม่คิดดอกเบี้ย